დავით ნარმანია

**დავით ნარმანია**  (დ. 7 მარტი, 1979, კოკი, ზუგდიდის რაიონი, საქართველოს სსრ) — ქართველი ეკონომისტი, თანამდებობის პირი. 2012-2014 წლებში იყო საქართველოს რეგიონული განვითარებისა და ინფრასტრუქტურის მინისტრი. 2014 წლის 2 აგვისტოდან 2017 წლის 13 ნოემბრამდე ქალაქ თბილისის მერი. 2019 წლის 1 ოქტომბრიდან არის საქართველოს ენერგეტიკისა და წყალმომარაგების მარეგულირებელი ეროვნული კომისიის თავმჯდომარე. 

## ბიოგრაფია 
დავით ნარმანია დაიბადა 1979 წლის 7 მარტს, ზუგდიდის რაიონის სოფელ კოკში. ამავე სოფელში დაამთავრა სკოლაც. 1996 წელს სწავლა გააგრძელა ივანე ჯავახიშვილის სახელობის თბილისის სახელმწიფო უნივერსიტეტის მენეჯმენტისა მიკროეკონომიკის ფაკულტეტზე (საგარეო ეკონომიკური საქმიანობის ორგანიზაციისა და  მართვის სპეციალობა). 

2000-2002 წლებში სწავლობდა თბილისის სახელმწიფო უნივერსიტეტის მენეჯმენტისა და მიკროეკონომიკის ფაკულტეტზე (საერთაშორისო ბიზნესის მართვის სპეციალობა); 2002 წელს მიენიჭა ეკონომიკის მაგისტრის აკადემიური ხარისხი, კვალიფიკაციით -საერთაშორისო ბიზნესის მენეჯერი. 2002 წელს სწავლა განაგრძო ასპირანტურაში და 2006 წელს მიენიჭა ეკონომიკის აკადემიური დოქტორის ხარისხი. 

2001-2003 წლებში საქმიანობდა საქართველოს ფინანსთა და საგადასახადო შემოსავლების სამინისტროში. 2004-2005 წლებში იკავებდა „ბიზნეს კონსალტინგის ჯგუფის“ გენერალური დირექტორის თანამდებობას. 2006-2007 წლებში იყო საქართველოს ახალგაზრდა ეკონომისტთა ასოციაციის გამგეობის თავმჯდომარე;  2008-2012 წლებში იყო კავკასიის ეკონომიკური და სოციალური კვლევითი ინსტიტუტის აღმასრულებელი დირექტორი, საქართველოს საზოგადოებრივ საქმეთა ინსტიტუტის (GIPA) და ქართულ-ამერიკული უნივერსიტეტის (GAU) პროფესორი; 2012-2014 წლებში იკავებდა საქართველოს რეგიონული განვითარებისა და ინფრასტრუქტურის მინისტრის პოზიციას; მენეჯმენტისა და ადმინისტრირების კათედრის გამგე,  საქართველოს ტექნიკური უნივერსიტეტის მოწვეული ლექტორი.

2017 წელს, საქართველოს პარლამენტმა დავით ნარმანია აირჩია საქართველოს ენერგეტიკისა და წყალმომარაგების მარეგულირებელი ეროვნული კომისიის წევრად; 2019 წლის 1 ოქტომბერს აირჩა საქართველოს ენერგეტიკისა და წყალმომარაგების მარეგულირებელი ეროვნული კომისიის თავმჯდომარედ პირველი ვადით, ხოლო 2022 წლის 24 ოქტომბერს არჩეულ იქნა კომისიის თავმჯდომარედ მეორე ვადით. 2023 წელს საქართველოს პარლამენტმა, დავით ნარმანია მარეგულირებელი კომისიის წევრად მეორე ვადით აირჩია. ამავე პერიოდიდან, სემეკის წევრების მიერ კანონმდებლობის შესაბამისად, დავით ნარმანია არჩეულ იქნა სემეკის თავმჯდომარედ, მესამე ვადით.

დავით ნარმანიას ინიციატივით, სემეკმა დაიწყო სამუშაოები ISO 9001:2015 ხარისხის მართვის სერტიფიკატის მოპოვებაზე, რომლის საფუძველზეც სემეკს საერთაშორისო სერტიფიკატი პირველად 2020 წელს მიენიჭა, ხოლო განახლებული სერტიფიკატი 2024 წელს მიიღო. ნარმანიას ინიციატივით, ენერგეტიკისა და წყალმომარაგების სექტორებში განათლების ხელშეწყობის კუთხით ჩამოყალიბდა ენერგეტიკის სასწავლო ცენტრი.

დავით ნარმანია არის 42 სამეცნიერო და კვლევითი ნაშრომის ავტორი და 48 ნაშრომის თანაავტორი; დამხმარე სახელმძღვანელო: „საზოგადოებრივი ადმინისტრირების საფუძვლები და საზოგადოებრივი ადმინისტრირება საქართველოში“ — თანაავტორი;  დამხმარე სახელმძღვანელო: „რისკების მართვა ბიზნესში“ — თანაავტორი.

ფლობს ინგლისურ, გერმანულ და რუსულ ენებს. ჰყავს მეუღლე და სამი შვილი.
 
## რესურსები ინტერნეტში 
*საქართველოს ენერგეტიკისა და წყალმომარაგების მარეგულირებელი ეროვნული კომისიის თავმჯდომარე
*საქართველოს რეგიონული განვითარებისა და ინფრასტრუქტურის სამინისტრო 

## სქოლიო 
კატეგორია:დაბადებული 1979
კატეგორია:საქართველოს რეგიონული განვითარებისა და ინფრასტრუქტურის მინისტრები
კატეგორია:ზუგდიდის მუნიციპალიტეტში დაბადებულები
კატეგორია:დაბადებული 7 მარტი
კატეგორია:თბილისის სახელმწიფო უნივერსიტეტის კურსდამთავრებულები
კატეგორია:„ქართული ოცნების“ წევრები
კატეგორია:ცოცხალი ადამიანები